GRADSKI PROGRAM DJELOVANJA ZA MLADE 
za grad Kutinu 


Kutina, ožujak 2005. 

Uvod 


Ad-hoc koalicija udruga i neformalnih inicijativa mladih i za 
mlade okupila se u prosincu 2004. u kampanji "Zezanje" s ciljem 
donošenja Gradskog programa djelovanja za mlade. Kampanja je 
trajala tri mjeseca, a u rad se se uključili i kutinski podmlaci 
stranaka. Pripremljen je ovaj dokument, koji nakon usvajanja u 
Gradskom poglavarstvu i Gradskom vijeću grada Kutine postaje i 
strateška osnova za razvijanje projekata i programa s ciljem 
unaprijeđenja uvjeta života mladih ljudi u Kutini i time stvaranja 
zdravijih osnova za razvoj grada. 
Svatko, ali baš svatko, pozvan je raditi na ostvarenju mjera iz 
ovog programa, bez ikakvih ograničenja na bilo kakvu pripadnost. 
lako su u Programu jasno navedeni nositelji aktivnosti na provedbi 
mjera, nitko nije isključen i u skladu s građanskom odgovornošću 
dužan je pridonjeti ostvarenju zajedničkog cilja — poboljšanje uvjeta 
života mladih ljudi u našem gradu. 
Kampanju "Zezanje", kao i tiskanje ovog programa 
financirala je fondacija CARE international BH/C, a u svim 
aktivnostima i pisanju Programa su na različite načine sudjelovali: 
= udruge mladih i za mlade SFinga, društvo ljubitelja SF i F, 
Odred izviđača Betlehem, Nezavisni mladi Kutine, 
Kulturni centar mladih, Društvo naša djeca Kutina, 

= neformalne inicijative Stranka dobrih ljudi, Brunkovac.com, 
Nezavisni teatar Barake, 

= kutinski podmlaci stranaka Mladež HDZ-a, Mladi HSS-a, 
Mladi hrvatski liberali i Forum mladih SDP-a. 


4 Gradski program djelovanja za mlade 


O. ŠTO JE GPDZM (gradski program djelovanja za mlade) 


Gradski Program djelovanja za mlade Grada Kutine s jedne strane 
je primjena Nacionalnog programa djelovanja za mlade Republike 
Hrvatske, a s druge strane izraz skrbi Grada Kutine za svoje mlade 
sugrađane i vlastitu budućnost. 


Mladi grada Kutine u dobi od 15 do 29 godina čine danas gotovo 
četvrtinu njegove ukupne populacije. Stoga se ovaj program obraća 
mladim ljudima u školama, u gospodarstvu, znanosti, zdravstvu i svim 
drugim djelatnostima ovoga grada, no i onima koji tek traže svoj posao i 
svoju društvenu afirmaciju. 


Cilj je programa ustanoviti kakav je društveni položaj mladih ljudi i 
što gradske institucije, gradska uprava i svi društveni čimbenici mogu 
učiniti kako bi se taj položaj poboljšao. Time se jasno određuju sadašnje 
stanje, željeno stanje (ciljevi) i mjere, kao i njihovi nosioci, koje bi trebale 
dovesti do ostvarenja tih želja. Ovaj Program postaje, osim na 
deklarativnoj razini, i praktična osnova budućeg djelovanja gradskog 
društvenog i političkog sustava u odnosu prema mladima, kao neiscrpnom 
resursu. 

Neki ciljevi ovog programa već su u procesu ostvarivanja, no 
njihovo definiranje je nužnost u ispisivanju ovoga Programa. Oni ciljevi 
koji nisu u procesu ostvarivanja, morali bi biti konkretizirani u procesu 
rada stručnih službi, te u duhu ovoga Programa, u suradnji s mladima bi se 
trebalo započeti njihovo ostvarivanje. Njihova implementacije trebala bi 
se, imajući u obziru njihovu složenost, dogoditi u narednih pet do deset 
godina. 

1. OBRAZOVANJE I INFORMATIZACIJA 


1.1. Odredenje pojma 


Prioritet Programa djelovanja za mlade nedvojbeno je obrazovanje 
zato što je većina mladih uključeno u sustav obrazovanja i zato što 
(najrazličitije) znanje postaje najznačajniji društveni resurs svake 
zajednice. 


Program se tek djelomice upušta u probleme obrazovne politike jer 
je ona još uvijek gotovo potpuno centralizirana, te je utjecaj lokalne 
zajednice minimalan. 


Područje formalnog obrazovanja u nadležnosti je Ministarstva 
znanosti, obrazovanja i športa. Na Grad Kutinu prenijeta su osnivačka 
prava nad osnovnim školama uz obvezu materijalnog zbrinjavanja 
školskih zgrada. Formalno obrazovanje i dalje je temelj odgoja i 
obrazovanja mlade generacije, no promjene u toj sferi izvan su dosega 
lokalne zajednice. 

Kriza formalnog obrazovanja izražena je u gradu Kutini, zbog 
nedovoljnih izvora za investiranje u nove školske zgrade ili u temeljite 
sanacije starih, tako da je nastava u smjenama pravilo, a ne izuzetak. 
Samo srednje škole mogu raditi u jednoj smjeni, a bitnih sadržajnih 
promjena u sustavu neće biti sve dok se ne riješi to pitanje. 


Također, vannastavne aktivnosti u školama su svedene na minimum 
i daju dojam o školama kao mjestima isključivo obrazovanja, ne i 
poticanja i šireg odgoja. Unatoč postojanju određenog vaninstitucionalnog 
sustava u organizaciji slobodnih aktivnosti za djecu i mlade u osnovnim 
školama koje provodi Društvo naša djeca, u srednjoškolskom razdoblju 
mladi imaju vrlo slab izbor vannastavnih aktivnosti, a i one se nude izvan 
škole. A upravo to školu stavlja van odgojnog i poticajnog procesa koji je 
izuzetno važan. 


Osnovani su sportski školski klubovi, no sustav koji potiče njihovu 
kompetitivnost nije ni izdaleka dovoljno razvijen. Gradska međuškolska 
sportska natjecanja uglavnom su nedostupna čak i roditeljima djece koja 

se natječu, a kamoli javnosti, prvenstveno zbog vremena održavanja. U 
samim klubovima nema mogućnosti za treniranje sportova prema 
specifičnim interesima mladih (manje zastupljeni sportovi), već se radi 
isključivo o najpopularnijim sportovima. 

Stanje i opremljenost vanjskih sportskih terena ne jamči nikakvu 
perspektivu mladima, posebno i zbog toga što se, primjerice ljeti, vanjski 
sportski tereni mogu koristiti isključivo po danu kada je vrućina, jer ne 
postoji osvjetljenje. 


Neformalno obrazovanje tek je marginalno iskorišten prostor 
djelovanja mladih. U Gradu Kutini ovo područje ima veliki potencijal, ali 
još uvijek je na margini zanimanja i Ministarstva znanosti, obrazovanja i 
športa i Grada. U razvijenim zemljama neformalni oblici obrazovanja već 
koriste više od 50% financijskih sredstava koja se troše za obrazovanje, a 
taj sektor i dalje raste, te je jedan od uvjeta za dodjelu financijske potpore 
iz nekih od europskih predpristupnih fondova. 

Problem neformalnog obrazovanja je trojak: ne postoji posebno 
tijelo u gradu koje bi evidentiralo i evaluiralo takve programe koje nude 
udruge mladih, niti je ijedna javna institucija u vlasništvu Grada zadužena 
za pružanje logističke potpore ovim programima, te ne postoji posebno 
istaknuta stavka u proračunu grada koja bi bila namijenjena financiranju 
takvih programa. 


Pitanje informatizacije ne smije se svesti na dobru opremljenost 
računalnih učionica u školama, održavanje školskih Internet stranica i 
korespondenciju škole elektronskim putem, te postojanje informatike kao 
obveznog predmeta, već treba dati naglasak informatičkoj izobrazbi 
nastavnika kako bi isti bili osposobljeni u nastavi primjenjivati 
informatizacijsko - komunikacijske vještine i tehnologije i modernizirati 
usvajanje nastavnih sadržaja. (Nacionalni program djelovanja za mlade) 


1.2. Prijedlog mjera 


1.2.1. Napraviti detaljnu sliku stanja školskih zgrada. 

nositelji: Upravni odjel za razvoj, gospodarstvo i upravljanje 
imovinom grada, Upravni odjel za društvene djelatnosti, mjesne odbore, 
gradsku samoupravu i upravu 

1.2.2. Napraviti prijedlog rješavanja cjelokupnog problema 
rada u više smjena. 
nositelji: osnovne škole 


1.2.3. Poticati sportske aktivnosti mladih 
a) Napraviti prijedlog rješavanja obnove sportskih prostora 
osnovnih i srednjih škola. Izraditi i predložiti sustav korištenja 
školskih sportskih prostora u vrijeme kada nema nastave. 
b) Financijski potpomagati sportske udruge mladih. 
c) Poticati i financirati izgradnju i obnovu sportskih terena. 
d) Organizirati Športske igre mladih na godišnjoj bazi. 
nositelji: Upravni odjel za društvene djelatnosti, mjesne odbore, 
gradsku samoupravu i upravu, škole, Zajednica sportskih udruga grada 
Kutine, Udruga kineziologa 


1.2.4. Raspisati javni natječaj za rezervirana sredstva za 
programe za mlade 

a) Iz proračuna grada poticati neformalno obrazovanje i 
vannastavne aktivnosti. 

b) Imenovati stručno povjerenstvo za izradu kriterija i 
dodjelu sredstava za neformalno obrazovanje, te ocjenu programa, 
evaluaciju programa i odgovornosti za potrošena sredstva. 

c) Poticati udruge na razvijanje programa neformalnog 
obrazovanja za mlade i vannastavnih aktivnosti. 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Odbor za mladež 


1.2.5. Obvezati institucije s javnim ovlastima u vlasništvu 
Grada koje bi osiguravale logistiku za određena područja ili za 
različite programe. 

nositelji: Upravni odjel za društvene djelatnosti, mjesne odbore, 
gradsku samoupravu i upravu, gradske ustanove 


1.2.6. Oformiti gradski sustav vrednovanja znanja i nositelja 

tog znanja 
a) Organizirati kampanju "Kutina - grad znanja", u sklopu 
koje bi se stvorio registar i sustav komuniciranja s obrazovanim 

mladim ljudima porijeklom iz Kutine koji bi mogli posredovati 
mnoga znanja i informacije mlađim kolegama, 

b) Proširiti aktivnosti Kutinskih dana znanosti i umjetnosti 
kroz veću uključenost obrazovanih mladih ljudi koji su napustili 
Kutinu i time njihovo znanje iskoristiti za promociju znanosti, 

c) Razvijati suradnju sa zagrebačkim i drugim sveučilištima 
i veleučilištima. 

nositelji: Matica Hrvatska, Upravni odjel za društvene djelatnosti, 
mjesne odbore, gradsku samoupravu i upravu, udruge mladih i za mlade, 
Zajednica tehničke kulture 


1.2.7. Poticati cjeloživotno učenje i promovirati ga kao jednu od 
temeljnih strategijskih odrednica sustava obrazovanja. Izraditi 
program i provoditi niz aktivnosti koje bi ukazivale na stalnu potrebu 
stjecanja novih znanja i usavršavanja vještina i promovirati faktor 
učenja. 

nositelji: Pučko otvoreno učilište, Upravni odjel za društvene 
djelatnosti, mjesne odbore, gradsku samoupravu i upravu 


1.2.8. Razraditi program aktivnosti za ubrzano i stalno 
informatičko obrazovanje mladih, otvoriti informatičke kabinete 
kojima se učenici mogu stalno služiti i izvan nastave, informatičke 
kabinete pretvoriti u školske Internet zone. 

nositelji: Pučko otvoreno učilište, Upravni odjel za društvene 
djelatnosti, mjesne odbore, gradsku samoupravu i upravu, Osnovne i 
srednje škole 

1.2.9. Poticati mlade na nastavak obrazovanja razvijanjem 
sustava pravodobnog informiranja i potpore mladima za nastavak 
školovanja, te omogućavanjem horizontalne i vertikalne prohodnosti. 
Osigurati materijalne uvjete i potporu za povratak u sustav 
formalnog obrazovanja za mlade koji su ga prekinuli. 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Pučko otvoreno učilište, udruge, škole, 
Odbor za mladež 


1.2.10. Istražiti potrebu i potaknuti otvaranje odjela 


visokoškolske ustanove 
nositelji: Upravni odjel za društvene djelatnosti, mjesne odbore, 
gradsku samoupravu i upravu, Poglavarstvo grada Kutine 

2. ZAPOŠLJAVANJE | PODUZETNIŠTVO 


2.1. Određenje pojma 


Kutina spada u hrvatske lokalne sredine s manjom nezaposlenošću 
od državnog prosjeka. U ukupnoj nezaposlenosti, udio mladih je visok, u 
čemu, nažalost, pratimo gotovo sve europske zemlje gdje je stopa 
nezaposlenosti mladih znatno viša u odnosu na odrasle. Nezaposlenost je 
glavni problem mladih. A nepostojanje perspektive za određena 
zanimanja, te nezaposlenost visokoobrazovanih posebno je opasno za 
Kutinu zbog: 
e opadanja samopoštovanja, apatije, frustracija, gubljenja 
povjerenja u važne institucije sustava, 
* nemogućnosti normalnog zasnivanja obitelji i rješavanja 
stambenog pitanja, 
e odlaska "trbuhom za kruhom" u veće sredine, mahom u Zagreb 
ili pak u inozemstvo. 


Zbog nedovoljne upućenosti mladi često odabiru zanimanja za koja 
se unaprijed može predvidjeti besperspektivnost zapošljavanja u našoj 
sredini, a vrlo je važna i činjenica koja doprinosi osjećaju 
besperspektivnosti, da nije zaživio sustav informiranja o mogućnostima 
samozapošljavanja i poticanja poduzetništva. Još uvijek su mladima 
najveće prepreke administracija, porezni sustav, česte promjene propisa, 
kompliciranost i osjećaj nedostatka logističke podrške mladim 
poduzetnicima. Također, mladi iz kolektivnog, ali i vlastitog iskustva crpe 
negativan osjećaj navodnih "namještanja" "rezerviranih" radnih mjesta, 
"namještenih" natječaja, "beskonačnog" rada na crno ili rodne 
neravnopravnosti. 

Istovremeno, pored vojske nezaposlenih mladih ljudi, ne postoji 
sustav vrednovanja "društveno korisnog" volonterskog rada, kako na 
individualnoj, tako i na kolektivnoj razini, npr. udruga. Primjer za to je i 
potpuno institucionalno ignoriranje volonterskog rada kao načina stjecanja 
radnog iskustva i načina pridonošenja zajednici. Proračun grada potpuno 
se jednako odnosi prema udrugama koje se zasnivaju na društveno 
korisnom i volonterskom radu i onima koje u najmanju ruku ne potiču 
volonterski rad. 

Teme volonterskog rada dotiče se i poglavlje 6. 


Kutina, osim kroz rad "na crno" ili "na ugovor", ne pruža mladim 
ljudima mogućnost sezonskog, povremenog i privremenog zapošljavanja 
kroz "Servis povremenog i privremenog zapošljavanja učenika i mladih". 
Rijetki su primjeri među kutinskim poduzećima, a među gradskim 
ustanovama ih niti nema, da u vrijeme gotovo kolektivnih godišnjih 
odmora tijekom ljeta zapošljavaju na jednostavnijim poslovima mlade koji 
vape za nekakvim izvorom zarade. Tako i ustanove gube svoju 
funkcionalnost, posebno imajući u vidu da je ljeto vrijeme pojačanog 
dolaska i prolaska domaćih i stranih turista kroz naš kraj. 


2.2. Prijedlog mjera 


2.2.1. Osigurati mjesto stručnog suradnika za mlade pri Odjelu 
za društvene djelatnosti, mjesne odbore, gradsku samoupravu i 
upravu 
Uloga stručnog suradnika za mlade: 
1. savjetovanje i početna potpora; 
2. osiguranje sredstava (putem natječaja); 
3. povezivanje mladih poduzetnika s relevantnim institucijama 
u zemlji i inozemstvu; 
4. promocija projekata; 
nositelj: Gradsko poglavarstvo 


2.2.2. Osigurati podršku za potporu programima koji 
pripremaju mlade za nastupanje na tržištu rada kroz osiguranje 
potrebnih znanja, radnih vještina, iskustava, samopouzdanja i 
prilagodljivosti potrebama tržišta rada, te programima kojima je cilj 
poticanje poduzetničke kulture mladih, kao i projektima mladih 
znanstvenika. 

nositelji: Hrvatski zavod za zapošljavanje, područni odjel Kutina, 
Pučko otvoreno učilište, škole i Upravni odjel za društvene djelatnosti, 
mjesne odbore, gradsku samoupravu i upravu, Upravni odjel za financije, 
proračun i gradsku riznicu 

2.2.3. Poticati poduzetništvo mladih 
a) Unaprijediti rad poduzetničkog inkubatora i osnovati 
poduzetnički centar 
b) Osmisliti ciljano informiranje o mogućnostima 
zapošljavanja i poduzetništva te poticati projekte i programe kojima 
je cilj poboljšanje informacijskih kanala između postojećih 
institucija, jer danas su nezaposleni prepušteni samima sebi i svojoj 
sudbini. 
nositelji: PIN, Hrvatski zavod za zapošljavanje, područni odjel 
Kutina, Upravni odjel za razvoj, gospodarstvo i upravljanje imovinom 
grada 


2.2.4 Razviti programe koji potiču samozapošljavanje mladih s 
ciljanim pristupom koji se odnosi na prepoznavanje osobnih 
potencijala, usmjeravanje, upoznavanje metoda i tehnika aktivnog 
traženja posla, managementa, dokvalifikacije, prekvalifikacije, 
usavršavanja itd. 

nositelji: Pučko otvoreno učilište, Upravni odjel za društvene 
djelatnosti, mjesne odbore, gradsku samoupravu i upravu, Upravni odjel 
za razvoj, gospodarstvo i upravljanje imovinom grada 


2.2.5. Uvesti sustav priznavanja volonterskog rada 

a) Razraditi programe društvenoga angažmana nezaposlenih 
mladih ljudi kroz volonterski rad za dobrobit zajednice u udrugama, 
ustanovama i drugim javnim službama gdje bi mladima omogućili 
socijalizaciju, ali i stjecanje vještina, znanja i iskustva. 

b) Razraditi sustav poticanja i nagrađivanja volonterskog 
rada na razini grada, posebno u odnosu na mlade, koji će za svoj 
društveni angažman primati i društveno priznanje, 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Hrvatski zavod za zapošljavanje, područni 
ured Kutina, udruge mladih 


2.2.6. Uspostaviti posebnu kreditnu liniju (pod povoljnijim uvjetima), 
gdje bi Grad Kutina bio posrednik mladim poduzetnicima prema 
financijskim ustanovama koje prate kreditne i poticajne linije Ministarstva 

nositelj: Upravni odjel za razvoj, gospodarstvo i upravljanje 
imovinom grada 

2.2.7. Provoditi programe poticanja zapošljavanja mladih 


nositelji: Hrvatski zavod za zapošljavanje, područni ured Kutina, 
Gradsko poglavarstvo 


2.2.8. Osnovati servis povremenog i privremenog zapošljavanja 
mladih koji će omogućiti sezonsko zapošljavanje mladih i osigurati 
mu adekvatan prostor 

nositelji: Hrvatski zavod za zapošljavanje, područni ured Kutina, 
Gradsko poglavarstvo, Gradske ustanove, poduzeća u vlasništvu grada i 
države 

3. ZDRAVSTVENA ZAŠTITA I REPRODUKCIJSKO ZDRAVLJE 


3.1. Određenje pojma 


Zdravstveno stanje mladih uvelike ovisi o stilu života i načinu 
ponašanja. Ovaj program smjera ka smanjivanju rizika od bolesti koji se 
javljaju kao direktna posljedica rizičnih ponašanja kao što su prekomjerna 
konzumacija alkohola, pušenje duhana, uporaba psihoaktivnih tvari, 
nepravilna prehrana, neadekvatna tjelesna aktivnost. 

O stanju mentalnog zdravlja nedostaje nam potpuna slika, pa tako i 
o stanju suicida, te pobolijevanja. 

Ovisnosti predstavljaju vrlo ozbiljan problem koji narušava 
psihosocijalno funkcioniranje mladog čovjeka. Kanabis je prijavljen kao 
vodeća droga, te ovisnost o duhanu. Dob prvog uzimanja psihoaktivnih 
tvari je sve niža te se kreće između 12 dol4 godina. Prevencija i jake 
zdravstveno-odgojne mjere mogu pozitivno utjecati na smanjenje 
ovisnosti. Isto tako, veća je pojavnost ovisnika u srednjim školama. Prema 
istraživanjima koja su provođena u Hrvatskoj, a nemamo razloga vjerovati 
da se podaci za Kutinu značajno razlikuju, među petnaestogodišnjacima 
30% dječaka te 25% djevojaka je svakodnevno pušilo više od 3 cigarete 
dnevno. Zbog slabije izraženih socijalnih implikacija, ova vrsta ovisnosti 
ne smatra se toliko opasnom, niti se ozbiljnije društveno sankcionira zbog 
pozitivnih stavova koji prevladavaju u zajednici. Međutim, pušenje utječe 
na razvoj i rast mladog čovjeka. 


3.2. Prijedlog mjera 


3.2.1. Provoditi edukacijske kampanje o zdravstvenoj zaštiti i 
reproduktivnom zdravlju, štetnim navikama i prevenciji ovisnosti 
nositelji: škole, udruge mladih, Dom zdravlja 


3.2.2. Iz proračuna posebno financirati projekte udruga mladih 
koje se bave zdravstvenom zaštitom i reproduktivnim zdravljem, te 
prevencijom štetnih navika i ovisnosti. 

nositelji: Upravni odjel za financije, proračun, javne prihode i 
gradsku riznicu, Gradsko poglavarstvo 


Gradski program djelovanja za mlade 15 


3.2.3 Kreirati volonterske timove mladih edukatora/ica u 
osnovnim i srednjim školama radi vršnjačke pomoći na temu štetnosti 
i posljedica pušenja, konzumacije alkohola i korištenja droga. 

nositelji: škole, udruge mladih, ad-hoc skupine ili udruge stručno 
povezane uz mediinu i socijalni rad 


3.2.4. Provoditi prevenciju prometnih nesreća orijentirana 
isključivo na mlade vozače/ice 

nositelji: policija, srednje škole i auto škole, ad-hoc skupine ili 
udruge stručno povezane s prometnim znanostima 


3.2.5. Osigurati stručnog  djelatnika/ice  (psiholog/inja, 
defektolog/inja) u osnovnim i srednjim školama i u Đačkom domu. 

nositelji: Ministarstvo znanosti, obrazovanja i športa, Osnovne i 
srednje škole i Dom učenika 


3.2.6. Uvesti ponudu ekološke organske prehrane u školskim 
kuhinjama, Domu učenika i institucijama Grada Kutine. 
nositelji: Poglavarstvo Grada Kutine, škole, Dom učenika 


3.2.7. Socijalnim ključem subvencionirati smještaj učenika s 
područja grada Kutine u učeničkom domu u Kutini 

nositelj: Upravni odjel za društvene djelatnosti, mjesne odbore, 
gradsku samoupravu i upravu 

4. AKTIVNO SUDJELOVANJE MLADIH U DRUŠTVU 


4.1. Određenje pojma 


Politika je jedna od najznačajnijih ljudskih djelatnosti koju izvorno 
određuje racionalno djelovanje sa svrhom uređenja zajednice putem 
odlučivanja o zajedničkim poslovima. Utoliko isključenost mladih iz 
politike u pravilu znači i isključenost iz procesa odlučivanja o bitnim 
pitanjima razvoja društva, o njegovoj budućnosti, dakle neposredno o 
budućnosti svake mlade osobe. 

Sadašnja razina uključenosti mladih u odlučivanje u gradu Kutini 
ne omogućuje mladima da oblikuju niti dio svoje budućnosti, bliske ili 
dalje. Mladi su praktički isključeni, a o tome govore potpuno neefikasno i 
neozbiljno shvaćeno "savjetodavno tijelo" Gradskog poglavarstva Odbor 
za mladež, te neprepoznatljivost i potpuni izostanak javnog identiteta 
mladeži stranaka koje djeluju na području Kutine. 

Jasno je da to nisu poželjeli sami mladi, već da ih njihovi stariji 
kolege i kolegice većinom doživljavaju kao privjeske strankama zbog 
zadovoljavanja određene statističke potrebe. 


Praksa u kojoj se o pitanjima koja se tiču mladih, mladi nedovoljno 
pitaju, pravilo je u Kutini, umjesto da bude loš izuzetak. Pravilo je i to da 
se prilikom odlučivanja o značajnijim pitanjima trećeg sektora (udruga 
mladih i za mlade), poput financiranja, većih investicija u infrastrukturu, 
opremanje i stvaranja uvjeta za okupljanje (prostorije), odnosno o 
stvaranju osnovnih uvjeta za slobodno udruživanje i djelovanje mladih, 
nedovoljno ili čak nikako ne uključuju upravo mladi. 


Sudjelovanje mladih potrebno je poticati bez izuzetaka, što 
podrazumijeva omogućavanje sudjelovanja mladih osoba kojima je 
pristup postojećim društvenim strukturama iz različitih razloga otežan i 
omogućavanje sudjelovanja mladih koji nisu članovi organizacija. 

Sudjelovanje od mladih zahtijeva stjecanje znanja ili usavršavanja 
postojećih znanja i vještina. To uključuje proces postupnog učenja čiji je 
početni stupanj, obično u njihovom vlastitom okruženju (školi, centru za 
mlade, udruženju...) od presudne važnosti. 

Preduvjeti sudjelovanja je uspostavljanje protoka informacija i 

dijalog između mladih i lokalnih vlasti. 

Na lokalnoj razini gdje aktivna građanska uloga postaje stvarnost, 
mladi mogu uvidjeti rezultate svoje vlastite predanosti. Sudjelovanjem u 
životu škola, susjedstava, lokalnih zajednica ili udruga, mladi mogu steći 
iskustvo i povjerenje koje im je potrebno da bi u društvenom životu učinili 
korak naprijed. 


Uključivanjem u društvene aktivnosti koje su pristupačne svima, 
bez ikakvog oblika diskriminacije, mladi mogu dati svoj doprinos 
stvaranju društva svjesnijeg značaja solidarnosti i živjeti punim 
građanskim životom. 


Napokon, u postupku priključivanja Hrvatske Europskoj uniji jedan 
od važnih uvjeta bit će i adekvatno uključivanje mladih u društveni život. 


4.2. Prijedlog mjera 


4.2.1. U osnovnim i srednjim školama uključiti nastavne i 
vannastavne sadržaje kojima se provodi obrazovanje za demokraciju 
i civilno društvo kako bi se podigla razina odgovornosti, 
informiranosti i kompetentnosti građana i postiglo da u potpunosti 
budu respektabilni subjekti političkog odlučivanja. 

nositelji: škole, udruge mladih, Pučko otvoreno učilište 


4.2.2. Izraditi program sustavnog sudjelovanja mladih i udruga 
mladih u praćenju rada lokalne samouprave, Gradskog vijeća i rad 
Mjesnih odbora. 

Predstavnicima organizacija mladih time će se omogućiti praćenje 
rada Gradskog vijeća i njenih odbora u svojstvu gosta-promatrača, prema 
temama o kojima Gradsko vijeće i Mjesni odbori raspravljaju i odlučuju. 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Odbor za mlade, udruge mladih, Vijeće 
mladih 

4.2.3. Osnovati Vijeće mladih Grada Kutine koje će imati 
savjetodavnu ulogu. 

a) Odbor za mladež treba izraditi prijedlog programa rada kojim 
će se regulirati osnivanje, status i ustrojstvo Vijeća mladih. Struktura 
Vijeća mladih treba omogućiti mladima da u potpunosti sudjeluju u 
donošenju i provođenju smjernica koje na njih utječu. 

Članovi Vijeća mladih bili bi predstavnici nevladinih udruga 
mladih, neformalnih inicijativa mladih (građanskih inicijativa mladih 
okupljenih oko određenih projekata i programa od javnog interesa, a koje 
nisu formalizirane kroz registraciju sukladno Zakonu o udruama) i 
podmladaka političkih stranaka. Oni bi bili zaduženi za zastupanje 
interesa i potreba svih skupina mladih na razini Grada Kutine, 
koordinaciju aktivnosti mladih te biranje predstavnika za sudjelovanje u 
radu 23 Mjesna odbora (bez prava formalnog odlučivanja) u Kutini. 

b) Izraditi plan za osnivanje Učeničkih vijeća u osnovnim i 
srednjim školama Grada Kutine. 

nositelji: Gradsko poglavarstvo, Upravni odjel za društvene 
djelatnosti, mjesne odbore, gradsku samoupravu i upravu, Odbor za 
mladež, udruge mladih, škole 


4.2.4. Omogućiti mladima da preuzmu odgovornost u 
odlučivanju u sustavu odlučivanja lokalne samouprave o pitanjima 
financiranja udruga mladih i pitanja koja se tiču života mladih u 
Kutini. 

nositelj: Gradsko poglavarstvo 

5. IZGRADNJA CIVILNOG DRUŠTVA I VOLONTERSKI RAD 


5.1. Određenje pojma 


Sloboda udruživanja temelj je razvoja civilnog društva i to je jedna 
od temeljnih ustavnih vrednota koja jamči građanina pravo na slobodno 
udruživanje radi zaštite njihovih opravdanih interesa ili zauzimanja za 
socijalno, gospodarska, politička, kulturna ili druga uvjerenja i ciljeve. 


U Kutini djeluje nekoliko udruga mladih i za mlade, koje se bave 
podupiranjem različitih kulturnih i društvenih interesa, a veliko je 
priznanje stiglo i s izvješćem UNDP-a (UN-ovog programa za razvoj) o 
društvenom razvoju u Hrvatskoj iz 2004., koje se prvi puta bavilo 
mladima. U tome izvještaju Kutina je prepoznata kao sredina-primjer u 
hrvatskim okvirima u kojoj su se mladi nametnuli svojim društvenim i 
zalaganjem u organizaciji slobodnog vremena mladih. 


lako značajna i dobra, mlađa populacija (pre)često je na margini 
društvenih zbivanja, a kroz organizacije civilnog društva može uspješno 
sudjelovati u javnom životu. Javno aktiviranje je vrijedna karakterna crta 
pa se mladi mogu ponositi svojim angažmanom, a priznanje i pohvale od 
strane društva pomažu u izgradnji pozitivnog stava i potiču na daljnji rad. 


U većini razvijenih zemalja profesionalno osposobljavanje mladih 
kroz volontiranje u javnim institucijama i privatnom sektoru općepriznata 
je i dugo uvriježena pojava. Na taj način mladi lakše stječu neophodno 
iskustvo i znanje te preporuke za budući posao. 

Kroz organizacije civilnog društva mladi mogu zajedno s lokalnom 
i nacionalnom vlasti sudjelovati u kreiranju javnih politika i rješavanju 
sukoba u društvu. Također mogu kroz sudjelovanje u izradi i raspravama 
o zakonima utjecati na zakonodavna rješenja. 


Nitko ne razumije mlade bolje od njih samih, pa bi od neizmjerne 
koristi bila pomoć koju bi oni kroz odgovarajuće udruge pružali jedni 
drugima u sprečavanju ili otklanjanju raznih ovisnosti i problema u školi, 
obitelji, ponašanju, seksualnom odgoju... Mladi bi postali svjesniji svoje 
uloge u društvu i činjenice da sami mogu utjecati na kreiranje budućnosti. 

Mladi bi se na taj način učili demokratskom i tolerantnom ponašanju. 
5.2. Prijedlog mjera 


5.2.1.Osigurati mjesto stručnog suradnika za mlade pri Odjelu 
za društvene djelatnosti, mjesne odbore, gradsku samoupravu i 
upravu 

nositelj: Gradsko poglavarstvo 


5.2.2.Osnovati Gradski volonterski centar u sklopu Odjela za 
društvene djelatnosti, mjesne odbore, gradsku samoupravu i upravu, 
te provođenje edukacije kod osnovnoškolske i srednjoškolske 
populacije 

a) Mlade treba već od osnovne škole upoznavati sa načelima 
volonterskog rada te sa njihovim pravima i mogućnostima kako da ih 
ostvare te ih poticati na aktivno sudjelovanje u životu svoje zajednice. To 
bi uz dozvolu škola ili nadležnog ministarstva mogle raditi već postojeće 
udruge. 

b) Razviti sustav vrednovanja i nagrađivanja volonterskog rada, 
posebice učenike osnovnih i srednjih škola. 

c) Promicati izgradnju civilnog društva i volonterski rad kao bitne 
pretpostavke moderne i proeuropske države na svim njezinim razinama. 

d) Poticati i odrasle članove zajednice da sami ili zajedno s djecom 
volontiraju određeni broj sati ili za određene prigode, te tako stvarati 
kulturu dobrovoljnog rada. 

nositelji: Upravni odjel za društvene djelatnosti, mjesne odbore, 
gradsku samoupravu i upravu, udruge 


5.2.3. Izraditi Gradski natječaj za projekte udruga i građanskih 
inicijativa za mlade i udruge mladih. 

a) Osigurati proračunsko financiranje projekata koji kao ciljanu 
skupinu imaju mlade, 

b) Organizirati seminare o suradnji udruga i lokalne uprave i 
samouprave u rješavanju problema lokalne zajednice za službenike 
gradske uprave, Poglavarstvo i udruge. 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Upravni odjel za financije, proračun, javne 
prihode i gradsku riznicu, udruge 

6. KULTURA MLADIH I SLOBODNO VRIJEME 


6.1. Određenje pojma 


Kultura mladih jedan je od osnovnih elemenata identiteta mladih 
i iznimno važno područje njihove afirmacije, komunikacije i stila života. 
To je zapravo područje kroz koje mladi kritički preispituju tradicionalne 
kulturne obrasce i naslijeđe kao dio svojega identiteta i stvarajući nove 
obrasce i estetiku kreiraju prostor za vlastito prepoznavanje i djelovanje. 


Nerijetko se pod pojmom kulture mladih podrazumijeva 
alternativno i vaninstitucionalno kulturno stvaralaštvo mladih, no ti su 
segmenti tek dio kulture mladih jer u nju spadaju i mnogi oblici 
institucionalnoga kulturnoga i umjetničkog stvaranja kroz koje se nastoji 
afirmirati puno veći broj mladih. 


U području glazbene djelatnosti podržane su brojne manifestacije 
koje okupljaju mlade stvaraoce, kao i brojni projekti plesnih 
ansambala i suvremenog plesnog izraza. Svoju relevantnost imaju i 
kazališni festivali i programi iz područja  kulturno-umjetničkog 
amaterizma, te u području filma revije hrvatskog filmskog i video 
stvaralaštva djece i mlade. Podržane su i brojne multimedijske akcije 
koje populariziraju kulturu mladih putem elektronskih medija. 


Slobodno vrijeme mladih poprilično je neorganizirano područje na 
koje država ima zanemariv utjecaj. Organizirana briga o slobodnom 
vremenu mladih ostaje na razini nevladinih organizacija, crkvenih 
zajednica i još uvijek rijetkih aktivnosti tijela lokalne i područne 
(regionalne) samouprave. 


Participacija mladih u sustavu odlučivanja i kreiranja slobodnih 
aktivnosti je nedostatna i zanemariva. Kada mladi sami iniciraju, oblikuju 
i počnu provoditi programe osmišljavanja slobodnoga vremena, lokalna 
samouprava često ne nalazi načina da ih u tome podupre i ne osigurava 
im prostorne uvjete za rad. Zato se mnoge inicijative i poduhvati, suočeni 
s visokim troškovima pogona, najamnine i sl. postupno komercijaliziraju 
i time, suprotno osnovnoj ideji, smanjuju dostupnost širemu krugu 

korisnika. Mnogi pokušaji samoorganiziranja mladih i pridonošenja 
lokalnoj zajednici svojim idejama, nakon početnog razdoblja 
entuzijazma, propadaju ili se zatomljuju zbog nedostatka financijskih 
sredstava i prostora za okupljanje, ali i zbog nepovjerenja zajednice. 


Na planu slobodnoga vremena mladih osjeća se također i problem 
privilegiranosti pojedinih sportskih klubova i to na štetu sportske 
rekreacije i amaterskoga sporta koji imaju funkciju unapređenja kvalitete 
življenja i zdravlja. 


Izvannastavne sportske aktivnosti učenika, najčešće se odvijaju u 
gradskim i školskim sportskim klubovima koji se uglavnom tretiraju kao 
temelj amaterskog i profesionalnog sporta. Iako je osnovna namjera 
organiziranja školskih sportskih klubova bila uključivanje što većeg broja 
učenika, danas izuzetno mali (čak i zanemariv) broj srednjoškolaca 
sudjeluje u sportskim aktivnostima unutar škole što ima značajnih 
posljedica na zdravstveno stanje mladih. Mnoge škole (kad i imaju 
odgovarajuću sportsku dvoranu i vanjske terene) nemaju potreban 
standard održavanja i, posebice, opremanja. 


U postojećem stanju problemi se odražavaju kroz: 

- nedostatnu komunikaciju državnih i lokalnih struktura i mladih 
ljudi koji kreiraju, osmišljavaju i realiziraju kulturne i sportske programe i 
aktivnosti; 

- nedostatnu uključenost mladih u procese donošenja odluka o 
potrebama, strategiji i financiranju programa za kulturu i slobodno 
vrijeme mladih; 

- nedostatno razvijene mehanizme društvene afirmacije i promocije 
mladih talentiranih umjetnika nakon umjetničkih škola i akademija; 

- nedostatak multifunkcionalnih centara za mlade na lokalnoj 
razini; 

- nepristupačnost velikih sportskih objekata neprofesionalnom 
sportu mladih. 


U Kutini ne postoje informativni mediji za mlade ili barem 
redakcije mladih unutar medija koji postoje - TV, radio, novine. Vrlo 
rijetko i neredovito izlaženje nekoliko fanzina (amaterska i neslužbena 
izdanja magazinskog tipa u malim nakladama) ni u kom slučaju ne može 

biti dovoljno. Mladi su često prepušteni tržišnim kriterijima za najavu 
svojih aktivnosti, a o redovnom informiranju svojih vršnjaka, osim putem 
internetskih stranica, nema govora. Internet, pak, nije pristupačan većini 
mladih ljudi, prije svega zbog nedovoljnog informatičkog znanja i zbog 
socijalnog stanja. 


6.2. Prijedlog mjera 


6.2.1. Otvoriti obrazovne institucije prema neprofitnim 
organizatorima slobodnoga vremena mladih. 

Obavezno izraditi registar nevladinih organizacija s verificiranim 
programima za pristup obrazovnim institucijama. Škole treba poticati na 
djelatnu suradnju s neprofitnim udrugama mladih i za mlade koje se bave 
organiziranim korištenjem slobodnoga vremena, posebice kulturom, 
zabavom, promicanjem zdravoga načina Života, kreativnim i volonterskim 
radom mladih, odgojem za civilno društvo, neformalnim oblicima 
obrazovanja, omladinskim turizmom, sportom, rekreacijom i sličnim. 
Nadležni ured treba propisati koliki dio vremena škole slobodne prostore 
trebaju prepustiti neprofitnim organizatorima slobodnog vremena, a koliki 
mogu popunjavati na tržištu (iznajmljivanje prostora). 

nositelji: Upravni odjel za društvene djelatnosti, mjesne odbore, 
gradsku samoupravu i upravu, škole, udruge mladih i za mlade 


6.2.2. U suradnji s udrugama mladih potaknuti kreiranje 
programa praćenja i stimuliranja talentiranih mladih umjetnika 

kroz izgradnju gradske informacijske mreže (primjer je Network 
mladih glazbenika pri Hrvatskoj glazbenoj mladeži) i baza podataka, kroz 
stipendiranje, uključivanje u javne manifestacije, posebne javne programe 
i programe međugradske i međunarodne suradnje razmjene. 

nositelji: škole, Upravni odjel za društvene djelatnosti, mjesne 
odbore, gradsku samoupravu i upravu, Pučko otvoreno učilište Kutina 

6.2.3. Osnovati mikroregionalni centar za mlade ("Kuća 
mladih"). 

Osigurati prostor te prepustiti upravljanje udrugama mladih. Centar 
bi imao funkcije središnjeg informativnoga centra, Internet kluba, 
pružanja tehničkih usluga za udruge i inicijative mladih, klupske i 
zabavne sadržaje i sadržaje neformalnog obrazovanja. 

nositelji: Gradsko poglavarstvo, udruge mladih 


6.2.4. Poticati osnivanje i djelovanje klubova za mlade u gradu i 
mjesnim odborima, a koji rade na neprofitnoj osnovi. 

U suradnji s mikroregionalnim centrom (Kuća mladih) postaviti 
informacijske točke u klubovima za mlade, te u mjestima gdje se mladi 
okupljaju (škole, sportski objekti, klubovi, kafići...). 

Sufinanciranje programa osposobljavanja mladih voditelja 
programskih aktivnosti, tehnološku potporu, umrežavanje, posredovanje 
programa i informacija te povezivanje s partnerskim organizacijama. 
Pokrenuti izdavanje malog gradskog besplatnog mjesečnog biltena s 
informacijama o kulturnim i drugim informacijama od interesa za mlade 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Odbor za mladež, Vijeća mjesnih odbora, 
Pučko otvoreno učilište (Odjel za kulturu). 


6.2.5. Neiskorištene prostore u vlasništvu Grada Kutine 
prepustiti na upravljanje udrugama mladih te neformalnim 
skupinama mladih. Izraditi kriterije za ustupanje prostora. 

nositelji: Upravni odjel za razvoj, gospodarstvo i upravljanje 
imovinom grada, Upravni odjel za društvene djelatnosti, mjesne odbore, 
gradsku samoupravu i upravu, Vijeća mjesnih odbora 

6.2.6. Razrada mehanizama osiguravanja većih sredstava 
namijenjenih međunarodnoj kulturnoj suradnji i razmjeni mladih, a 
programe suradnje i razmjene učiniti dostupnima svim udrugama koje se 
bave kulturom mladih ili okupljaju mlade umjetnike. Poticati trgovačka 
društva i ustanove u vlasništvu Grada (npr. Športski centar Kutina, Pučko 
otvoreno učilište, Muzej Moslavine...) na otvaranje svojih kapaciteta i 
programa upravo ovakvim projektima. 

nositelji: udruge mladih, Upravni odjel za društvene djelatnosti, 
mjesne odbore, gradsku samoupravu i upravu, ustanove i trgovačka 
društva u vlasništvu grada, odbor za međugradsku i međunarodnu 
suradnju 


6.2.7. Nastaviti s poticanjem razvoja kulture i umjetnosti novih 
medija i tehnologija osiguravanjem posebnih proračunskih stavki za ovu 
namjenu u nadležnim gradskim uredima. 

nositelji: Pučko otvoreno učilište, Upravni odjel za društvene 
djelatnosti, mjesne odbore, gradsku samoupravu i upravu, Upravni odjel 
za financije, proračun, javne prihode i gradsku riznicu 


6.2.8. Poticati izgradnju i uređenje rekreacijskih sadržaja za 
mlade, posebno na rubnim područjima Grada. Javna poduzeća ili 
ustanove koje upravljaju tim centrima trebaju u upravljanje i programsko 
vođenje uključiti što više mladih iz mjesnih odbora. 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Odbor za mladež, Zajednica sportskih 
udruga grada Kutine, Vijeća mjesnih odbora 


6.2.9. U financijskoj potpori iz gradskog proračuna više pažnje 
dati amaterskome sportu i sportskoj rekreaciji te djelovanju školskih 
sportskih klubova. 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Odbor za mladež, Zajednica športskih 
udruga grada, Udruga kineziologa 


6.2.10. Sufinancirati potrebe mladih na planu kulturnih 
aktivnosti i ostalih oblika organiziranoga korištenja slobodnoga 
vremena iz gradskog proračuna. 

Osigurati posebne stavke u proračunu Grada Kutine te omogućiti 

financiranje ovakvih potreba i iz sredstava mjesne samouprave. Davanje 
popusta đacima i studentima, subvencioniranje kulturnih programa radi 
smanjenja financijske participacije mladih 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Pučko otvoreno učilište, Upravni odjel za 
financije, proračun, javne prihode i gradsku riznicu 


6.2.11. Osnivanje redakcija mladih u medijima koji su u 
djelomičnom ili potpunom vlasništvu Grada Kutine 

Osigurati osnovnu edukaciju i omogućiti mladima samostalno 
uređivanje i tehničku realizaciju dijela programa u suradnji s upravama 
medija. 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Pučko otvoreno učilište, udruge mladih, 
Moslavački list d.o.o. 


6.2.12. Poticati izdavanje školskih novina koje bi uređivali 
učenici 

nositelji: škole, udruge mladih, novinarske sekcije, studentske 
udruge 

7. MOBILNOST, INFORMIRANJE I SAVJETOVANJE 


7.1. Određenje pojma 


Područje mobilnosti mladih obuhvaća obrazovnu, kulturnu i 
turističku pokretljivost te međunarodnu suradnju i razmjenu mladih. 
Razina mobilnosti mladih preduvjet je komunikacijske otvorenosti prema 
drugim društvima i sredinama. Mobilnošću se postiže protočnost ideja i 
obogaćuju iskustva. 


Osim međunarodnog radnog kampa u sklopu gradske partnerske 
suradnje, te pojedinačnih napora udruga ili stranaka (pomladaka) da 
osiguraju mogućnost međunarodne razmjene, nema drugih programa koji 
bi bili ponuđeni mladima. Međunarodni ljetni volonterski radni kamp 
također je samo jednosmjernog karaktera, odnosno dovodi volontere iz 
stranih zemalja, bez obaveze razmjene. 


Obrazovna mobilnost mladih u Kutini ograničena je prije svega 
socijalnim uvjetima života, što znači da je odluka o formalnom ili 
neformalnom školovanju također ograničena financijskim mogućnostima 
roditelja. 


Kulturna mobilnost mladih je na nezadovoljavajućoj razini. Kako u 
Kutini ne postoji dovoljan broj sadržaja koji bi mlade zanimali i kojima bi 
mogli proširiti svoje kulturne i obrazovne vidike, mladi su dosta ovisni o 
odlascima uglavnom u Zagreb. I ova je vid mobilnosti ograničen 
socijalnim stanjem, što se kao krajnja posljedica ogleda i kao slab interes 
na sadržaje "više kulturne razine" koji se ipak povremeno ponude u 
Kutini. 


Pozitivno je što Grad Kutina ulaže sredstva za financiranje jednog 
dijela programa kulture udruga mladih čime se postiže mogućnost široke 
participacije mladih kao sudionika i konzumenata kulturnih sadržaja. 


Turistička mobilnost mladih bilježi stagnaciju također zbog 
socijalnih prilika. Također je važno istaknuti da se turistički boravci 
mladih u velikom broju slučajeva oslanjaju na najčešće neželjenu, ali 

nužnu, najnižu razinu turističkog boravka. Najvažniju međunarodnu 
iskaznicu EURO<26 kojom se potiče mobilnost mladih, ima manje od 50 
mladih u Kutini, a međunarodnu studentsku iskaznicu ISIC ima oko 20 
mladih, a prodajnih mjesta koja daju popuste nositeljima takvih iskaznica 
u Kutini praktično niti nema. Studentska iskaznica IKS izvan sveučilišnih 
ustanova i studentskih centara nema nikakvu uporabnu vrijednost niti 
međunarodnu verifikaciju, pa tako niti u Kutini. 


U srednjim školama rekreativni i maturalni izleti i ekskurzije su 
neobavezna izvannastavna aktivnost i nisu utvrđena nastavnim planom 
nego se provode trendovski prema komercijalnim kriterijima, bez 
potrebne razine edukacijskih elemenata. 


Mladima je nužna primjerena razina informiranosti © 
mogućnostima, te o programima i uslugama koje im se nude. Tu se 
prvenstveno radi o školskim i izvanškolskim aktivnostima, oblicima 
dopunskog i neformalnog obrazovanja, stipendiranju, financiranju 
stanovanja, dobrovoljnom radu, mobilnosti, sportskim i kulturnim 
aktivnostima, omladinskom turizmu i drugom. Hrvatska, a samim time ni 
Kutina, ne poznaju klasične informativne centre za mlade kakvi postoje u 
ostalim europskim zemljama. 


7.2. Prijedlog mjera 


7.2.1. Osnovati mikroregionalni centar za mlade ("Kuća 
mladih''). 

Višenamjenski karakter prostora Kuče mladih može zadovoljiti 
potrebe informiranja, organizacije slobodnog vremena, neformalnog 
obrazovanja, poticanja mobilnosti kroz pružanje usluge informiranja, 
savjetovališta... 

nositelji: udruge mladih, Upravni odjel za društvene djelatnosti, 
mjesne odbore, gradsku samoupravu i upravu 

7.2.2. Razraditi sustav osnovnoškolskih i srednjoškolskih 
savjetovališta za učenike. 

Takva savjetovališta pružala bi stručnu pomoć učenicima u 
profesionalnoj orijentaciji, teškoćama u socijalnoj integraciji i učenju, 
kriznim stanjima i slično. 

nositelji: Hrvatski zavod za javno zdravstvo, Centar za socijalnu 
skrb, Dom zdravlja, udruge mladih 


7.2.3. Materijalno podupirati izdavačke projekte mladih, 
posebno u sklopu obrazovnih ustanova u Gradu Kutini, te omogućiti 
stvaranje omladinskih redakcija u medijima u vlasništvu ili od 
interesa grada. 

Poticati izlaženje školskih periodičnih publikacija, Internet izdanja, 
fanzina, te u suradnji sa stručnjacima raditi na sustavnom obrazovanju 
mladih koji će u budućnosti preuzeti funkciju informiranja u gradu. 

nositelji: Gradsko poglavarstvo, lokalni mediji u vlasništvu grada, 
udruge mladih i za mlade, škole 


7.2.4. Ostvariti preduvjete za razvoj neprofitnih projekata 
zasnovanih na Internetu i računalnim medijima. 

Unaprijediti korištenje informacijskih tehnologija među civilnim 
inicijativama mladih, na način da se, unutar postojećeg neprofitnog 
pružatelja internetskih usluga (CARNet), razvije program pružanja 
besplatnih internetskih usluga za organizacije, kulturne centre i info- 
centre mladih. 

nositelji: udruge mladih, Gradsko poglavarstvo 


7.2.5. Uspostaviti Program stažiranja i razmjene stažista 
(internship) s partnerskim pokrajinama. 

Potrebno je razviti program stažiranja za studente i mlade aktiviste 
putem kojih bi se mladima pružila prilika upoznati rad gradskih struktura, 
te stjecanja radnog iskustva. Daljnji razvoj programa bila bi uspostava 
razmjene stažista sa gradovima prijateljima Grada Kutine putem kojeg bi 
se omogućilo stjecanja novih znanja o radu gradskih struktura u drugim 
zemljama, te upoznavanje stranih stažista s načinom rada gradskih 
struktura Grada Kutine. 

nositelji: Gradsko poglavarstvo, Odbor za medugradsku i 
međunarodnu suradnju, udruge mladih 

7.2.6. Uspostaviti i unaprijediti suradnju između europskih 
gradova o razmjeni učenika i studenata, posebno s partnerskim 
pokrajinama i gradovima. 

Kreirati bilateralne sporazume koji bi omogućavali razmjenu 
učenika i studenata u europskim gradovima kojima bi gradovi osiguravali 
smještaj u gradskim objektima na recipročnim principima kako bi se 
razvili kulturalni kontakti te upoznavanje studenata i učenika sa kulturama 
drugih europskih zemalja. 

nositelji: Gradsko poglavarstvo, Upravni odjel za društvene 
djelatnosti, mjesne odbore, gradsku samoupravu i upravu, Učenički dom, 
Pučko otvoreno učilište, udruge mladih, Odbor za međugradsku i 
međunarodnu suradnju 


7.2.7. Stalno razvijati i prilagođavati gradskim potrebama 
program stipendiranja učenika, studenata i mladih kojim bi se 
djelomično ili u potpunosti stipendirali boravci mladih u europskim 
zemljama s ciljem usavršavanja ili učenja stranog jezika. 

Posebnu pažnju pri kreiranju programa treba posvetiti mladima 
lošijeg socijalnog statusa, te učenicima stručnih srednjih škola , te 
studentima tehnoloških fakulteta gdje strani jezici kao predmeti ili ne 
postoje ili su znatno manje zastupljeni u tjednoj satnici. 

nositelji: Odbor za mladež, Gradsko poglavarstvo, Upravni odjel za 
društvene djelatnosti, mjesne odbore, gradsku samoupravu i upravu 

8. SOCIJALNA POLITIKA 


8.1. Određenje pojma 


Zanemarivanje i zlostavljanje mladih je, nažalost, sve češće te se 
traži sveobuhvatna akcija društva i države u pružanju zaštite 
najnemoćnijima. Prisutnost mlađih maloljetnih osoba u kasnim satima na 
ulicama grada, bez pratnje odraslih jedna je vrsta zanemarivanja, a prema 
saznanjima iz policije, roditelji se negativno postavljaju prema policiji, i 
izbjegavaju odgovornost prema sustavu, umjesto da ju prihvate. U tome 
im pomažu i blagost Socijalne skrbi i Prekršajnog suda. 


8.2. Prijedlog mjera 


8.2.1. Uspostaviti koordinaciju rada Centar za socijalnu skrb, 
policije, Prekršajnog suda i Pravobraniteljstva za maloljetne 

nositelji: Upravni odjel za društvene djelatnosti, mjesne odbore, 
gradsku samoupravu i upravu, Centar za socijalnu skrb, Prekršajni sud, 
Javno pravobraniteljstvo za maloljetne 

